**Izveštaj o realizovanoj radionici u okviru projekta REASONING**

Tip događaja: Radionica za partnere na projektu

Lokacija: Rudnik i flotacija „Rudnik” doo, Rudnik

Datum: 8. april 2025. godine

Dana 8. aprila 2025. godine, u prostorijama kompanije Rudnik i flotacija „Rudnik” doo održana je radionica u okviru projekta REASONING, namenjena partnerima i istraživačima uključenim u realizaciju projekta. Cilj radionice bio je da se predstave dosadašnji rezultati projekta, razmene stručna mišljenja i diskutuju dalje aktivnosti i pravci istraživanja u oblasti karakterizacije i tehnološke obrade flotacijske jalovine.

**Dnevni red i sadržaj radionice**

10:00 – 12:00 – Transfer Beograd – Rudnik (organizovan individualno po institucijama)

12:00 – 14:00 – Prezentacije:

Vladimir Simić: Kratko je izložio dosadašnje rezultate rada na projektu \*REASONING\*, naglašavajući postignute ciljeve i planirane naredne faze projekta.

Stefan Petrović: Predstavio je geološku građu i metalogenetske karakteristike ležišta Rudnik, sa akcentom na mineralni sastav i genezu.

Vesna Cvetkov i Filip Arnaut: Izložili su rezultate laboratorijskih ispitivanja magnetne susceptibilnosti uzoraka sa jalovišta, pomoću kojih su identifikovane zone obogaćene teškim metalima.

Dragan Radulović, Grozdanka Bogdanović i Jovica Stojanović: Predstavili su mogućnosti valorizacije flotacijske jalovine primenom različitih tehnoloških postupaka i prikazali preliminarne rezultate testiranja efikasnosti tih metoda.

13:15 – 13:30 – Pauza

Nina Nikolić: Prezentovala je proces pripreme uzoraka jalovine i metode hemijskih analiza koje su sprovedene u okviru projekta, sa osvrtom na rezultate određivanja sadržaja teških metala.

Nenad Nikolić: Govorio je o rezultatima hidrometalurškog tretmana Pb-Zn-Cu flotacijske jalovine, prikazavši laboratorijske modele izdvajanja metala.

Srećko Stopić: Predstavio je rad i mogućnosti saradnje sa Fakultetom za sirovine i materijale RWTH Univerziteta u Ahenu (Nemačka), kao i njihovu ekspertizu u oblasti sekundarne metalurgije i cirkularne ekonomije.

14:15 – 15:00 – Otvorena diskusija i razmena mišljenja među partnerima projekta

15:00 – 16:00 – Ručak i povratak u Beograd

Radionica je uspešno realizovana uz aktivno učešće svih partnera na projektu REASONING, čime je potvrđena posvećenost zajedničkim ciljevima i intenzivnoj saradnji među institucijama. Tokom događaja predstavljeni su dosadašnji rezultati istraživanja, koji obuhvataju detaljnu analizu uzoraka flotacijske jalovine, identifikaciju metala od ekonomskog značaja, kao i procenu njihove prostorne raspodele na jalovištu.

Posebna pažnja posvećena je prikazu različitih metoda – od mehaničko-fizičkih, preko hemijskih, do hidrometalurških – koje imaju potencijal da značajno doprinesu boljem iskorišćenju korisnih komponeneti iz jalovine. Prezentacije su obuhvatile i teme iz oblasti karakterizacije flotacijske jalovine, njene dalje tehnološke obrade i mogućnosti primene savremenih tehnologija za reciklažu i valorizaciju sekundarnih sirovina.

Završna diskusija doprinela je razmeni stručnih mišljenja i otvaranju novih pitanja i pravaca daljih istraživanja, uključujući jačanje međunarodne saradnje i testiranje inovativnih tehnoloških postupaka na pilot-nivou.

Važan doprinos radionice je i to što je okupila stručnjake iz različitih oblasti – geologije, hemije, metalurgije i zaštite životne sredine – što omogućava celovit pristup problemu i razvijanje održivih rešenja. Ovakav način rada u potpunosti je u skladu sa ciljevima projekta REASONING.

**U prilogu se nalazi spisak učesnika projekta, agenda skupa i fotografije sa održane radionice.**